

VLADA REPUBLIKE HRVATSKE

Zagreb, 22. prosinca 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo prostornoga uređenja, graditeljstva i državne imovine  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o dodjeli jednokratne novčane pomoći osobama u privremenom smještaju za stradale u potresu |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 1. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_2022. godine donijela

**O D L U K U**

**o dodjeli jednokratne novčane pomoći osobama u privremenom smještaju za stradale u potresu**

**I.**

Vlada Republike Hrvatske dodjeljuje Sisačko-moslavačkoj županiji, Krapinsko-zagorskoj županiji, Karlovačkoj županiji, Zagrebačkoj županiji i Gradu Zagrebu ukupan iznos od 15 milijuna kuna za pomoć osobama koje se nalaze u privremenom smještaju za stradale u potresu, uključujući u zamjenskom smještaju, privremenom smještaju u mobilnim stambenim jedinicama, odnosno kontejnerima ili kontejnerskim naseljima ili kolektivnom smještaju u organizaciji područne (regionalne) odnosno lokalne samouprave pogođenom potresom.

Odobreni iznos iz stavka 1. ove točke isplatit će se navedenim županijama i Gradu Zagrebu jednokratno, a koji su dužni izvršiti isplatu jednokratne novčane pomoći najkasnije do 30. prosinca 2022.

**II.**

Pravo na isplatu jednokratne novčane pomoći sukladno ovoj Odluci ostvarit će osobe iz točke I. stavka 1. ove Odluke, koje su na dan 1. prosinca 2022. bile u statusu korisnika smještaja navedenog u točki I. stavku 1. ove Odluke, i to u visini od 2.000,00 kuna po osobi, a najviše do iznosa od 10.000,00 kuna po kućanstvu.

**III.**

Sredstva iz točke I. ove Odluke osigurat će se preraspodjelom u Državnom proračunu Republike Hrvatske za 2022. godinu temeljem članka 5.a Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“ broj: 102/20, 10/21 i 117/21) na glavi Središnjeg državnog ureda za obnovu i stambeno zbrinjavanje.

Sredstva iz točke I. ove Odluke isplatiti će se po sljedećem rasporedu:

Sisačko moslavačkoj županiji - 12.680.000,00 kuna

Krapinsko-zagorskoj županiji - 150.000,00 kuna

Karlovačkoj županiji – 20.000,00 kuna

Zagrebačkoj županiji - 150.000,00 kuna

Gradu Zagrebu - 2.000.000,00 kuna.

**IV.**

Za provedbu ove Odluke zadužuju se izvršna tijela jedinica područne (regionalne) samouprave iz točke I. stavka 1. ove Odluke.

**V.**

Ova Odluka stupa na snagu danom donošenja.

KLASA:

URBROJ:

Zagreb, P R E D S J E D N I K

mr. sc. Andrej Plenković

OBRAZLOŽENJE

Sisačko-moslavačku, Krapinsko-zagorsku, Karlovačku, Zagrebačku županiji te Grad Zagreb 2020. pogodio je niz razornih potresa. Magnituda najjačeg potresa s epicentrom u Sisačko-moslavačkoj županiji iznosila je 6.2 prema Richteru, a intenzitet u epicentru VIII-IX stupnja EMS ljestvice.

Uslijed potresa velik broj stambenih objekata na području navedenih županija je potpuno uništen ili znatno oštećen u toj mjeri da ti objekti više nisu sigurni za stanovanje.

Osobe koje su zbog razornih potresa morale napustiti objekte u kojima su stanovale jer iste nisu sigurne za daljnji boravak i stanovanje, smještaju se u privremeni smještaj. Kako bi se tim osobama ublažile posljedice vezane uz privremeni smještaj u svrhu potpore predlaže se isplata jednokratne novčane pomoći.

Sredstva iz točke I. ove Odluke osigurat će se preraspodjelom u Državnom proračunu Republike Hrvatske za 2022. godinu, na razdjelu Središnjeg državnog ureda za obnovu i stambeno zbrinjavanje te će se ista doznačiti županijama i Gradu Zagrebu razmjerno broju korisnika smještaja.

Slijedom navedenog, predlaže se Vladi Republike Hrvatske donošenje predmetne Odluke.